Amott jön egy legény
Amott jön egy legény,
De szomoru szegény,
Látom a szájáról,
Szállást kér ő szegény.

Adok neki szállást,
A lovának állást,
Hogy tegyen fogadást:
Engem szeret nem mást.

Ha elmégy, ha elmégy,
Csak hozzám igaz légy,
Igaz szereteted
Hamisra ne fordítsd.

Csak azt mondd meg nekem,
Mellyik uton mégy el,
Bizony beszántatom
Aranyos ekével.

S még be is vettetem
Apró szemű gyöngygyel,
Be is boronálom
Sürű könyeimmel.

A fekete csóka
Gyászt visel magáért,
Én is gyászt viselek
Barna galambomért.

Délig feketébe,
Délután fehérbe,
Suta főkötőbe,
Sárga czipellőbe.
Népköltészet